GTA IV -pelin PC-versio ”vuoden karvaimpia pettymyksiä” – Stara
GTA IV -pelin PC-versio ”vuoden karvaimpia pettymyksiä”
Viihdeuutiset 19.12.2008, 21:00 · Stara.fi
Massiivisen mediakohun myötä huhtikuun lopussa julkaistu Grand Theft Auto -pelisarjan uusin osa GTA IV rikkoi tuolloin kaikki myyntiennätykset. Nyt on julkaistu viimein myös pelin kovasti odotettu PC-versio.
Tietokoneversio ei ole kuitenkaan saanut osakseen yhtä ylistäviä kommentteja kuin aikaisemmat konsoliversiot, sillä pelin vaatima laiteteho on noussut todella rajuksi. Lisäksi julkaisu oli mitä ilmeisimmin ennenaikainen, sillä PC-versioon on jäänyt häiritsevän paljon bugeja.
GTA IV onkin nyt saanut murska-arvioita juuri uskomattomien laitevaatimustensa ja bugiensa takia. Ulkomaisten peliarvostelujen lisäksi myös suomalainen eDome tyrmäsi pelin arvostelussaan. Pelin kansitiedoissa ilmoitetut laitevaatimukset eivät julkaisun mukaan riitä pelin pyörittämiseen asianmukaisesti.
– Grand Theft Auto IV:n PC-versio oli selkeästi vuoden karvaimpia pettymyksiä, eDomen Miikka Lehtonen kirjoittaa.
– Pelaaminen on täyttä tuskaa. Laitteistovaatimukset ovat kivikovat ja peli tuntuu olevan vielä sen verran lepsusti koodattu tai buginen, että paremmillakin koneilla edessä on vain takkuamista ja hiuksien revintää.